Den formodede guldsjakal ses nederst og en ræv øverst. Foto: Miljøstyrelsen

En guldsjakal, som let forveksles med en ræv, er formentlig blevet skudt af en jæger ved en fejl.

Under en ræveregulering ved Thorsminde i Vestjylland i weekenden fik en jæger ved en fejltagelse skudt et dyr, som sandsynligvis ikke er en ræv, men derimod en guldsjakal.

Det skriver Miljøstyrelsen i en pressemeddelelse.

Guldsjakalen kan nemt forveksles med en ræv, men til forskel fra ræven, er guldsjakalen fredet.

Styrelsen er nu i gang med at få foretaget en dna-test for at fastslå, om der er tale om en guldsjakal. Jægeren har meldt sig selv til politiet.

- Hvis dna-prøven slår fast, at det er en guldsjakal, er det det op til politiet, om de vil rejse sigtelse, siger biolog i Miljøstyrelsen Hans Erik Svart.

Dyret er ikke chipmærket

- Den er et forholdsvist nyt bekendtskab på vores breddegrader, og efter alt at dømme er den naturligt indvandret til Danmark, da sjakaler og andre rovdyr i dyreparker og zoologiske haver er chipmærkede, siger han.

Dyret, som formodes at være en guldsjakal, vejede 12,5 kilo og havde et benbrud på højre forben.

Dyret er blevet skannet, og det var hverken chipmærket eller havde øretatovering. Det indikerer, at der er tale om et vildt dyr.